Korea Selatan lapor empat kes import
SEOUL:
Korea Selatan melaporkan empat lagi kes baharu Covid-19 pada Khamis, melibatkan
kes import dan sifar jangkitan tempatan, pertama kali sejak wabak mula melanda. Empat
kes baharu itu menjadikan jumlah keseluruhan 10,765, lapor agensi berita
Yonhap. Ia
adalah kenaikan harian terendah dalam tempoh lebih dua bulan, menurut Pusat
Kawalan dan Pencegahan Penyakit Korea (KCDC). Walaupun
terdapat tanda-tanda pengurangan jangkitan, pihak berkuasa kesihatan tetap
berjaga-jaga terutamanya ketika cuti umum. Peningkatan
jumlah kes import masih menjadi kebimbangan pihak berkuasa Korea Selatan. Empat
kes baharu itu menjadikan jumlah kes import sebanyak 1,065. Lebih 90 peratus
pesakit adalah warga Korea Selatan. Negara
dengan jumlah penduduk kira-kira 50 juta itu telah menjalankan saringan
Covid-19 terhadap 619,881 orang, sejak 3 Januari. Korea Selatan melaporkan kes
pertama Covid-19 pada 20 Januari. Jika,
jumlah jangkitan baharu terus mendatar menjelang akhir musim percutian, Korea
Selatan merancang untuk mengurangkan penjarakan sosial.  Selain
itu, Korea Selatan merancang menamatkan peraturan kuarantin, bermakna sekolah
dan tempat kerja kembali dibuka seperti biasa dengan mengamalkan langkah
berjaga-jaga. Pegawai
kesihatan negara itu pesimistik keadaan akan kembali seperti sediakala, di
tengah-tengah kebimbangan banyak pihak kemungkinan berlakunya gelombang kedua
jangkitan akhir tahun ini.- Bernama  
See author's posts
